b'\n_START_ARTICLE_\n\xc5\xa0ahovski oskar\n_START_PARAGRAPH_\n\xc5\xa0ahovski oskar (originalen naziv Oscar) je mednarodna nagrada, ki se je vsako leto podeljevala najbolj\xc5\xa1emu \xc5\xa1ahistu. Zmagovalca so izbirali strokovnjaki iz celega sveta, vklju\xc4\x8dno z velemojstri. Nagrada je v obliki bronastega kipa, na katerem je napis The Fascinated Wanderer (\xc4\x8cude\xc5\xbeni potepuh). Pobudnika in ustanovitelja nagrade sta bila \xc5\xa1panski novinar Jordi Puig Laborda in srbski \xc5\xa1ahist in \xc5\xa1ahovski publicist Dimitrije Bjelica, podeljevalo pa jo je Zdru\xc5\xbeenje \xc5\xa1ahovskih medijev (AIP).\n_START_SECTION_\nZgodovina nagrade\n_START_PARAGRAPH_\nNagrada je bila prvi\xc4\x8d podeljena za dose\xc5\xbeke v letu 1967 na turnirju v Palmi de Mallorci, ko jo je prejel danski \xc5\xa1ahovski velemojster Bent Larsen. Prvih pet let je nagrada spreminjala fizi\xc4\x8dno obliko. Kon\xc4\x8dno obliko bronastega kipa je oblikoval ruski kipar Aleksander Smirnov po liku iz romana znamenitega ruskega pisatelja Nikolaja Leskova. V obdobju med leti 1982 in 1988 so nagrado podeljevali tudi najbolj\xc5\xa1im \xc5\xa1ahistkam. Po smrti Jordija Puiga Laborde in razpadu Zdru\xc5\xbeenja \xc5\xa1ahovskih medijev v obdobju med leti 1988 in 1994 nagrada ni bila podeljevana. Od leta 1995 nadalje pa je podeljevanje nagrade koordinirala ruska \xc5\xa1ahovska revija\xc2\xa0\xc2\xbb64\xc2\xab.  Z letom 2014 je revija prenehala s podeljevanjem nagrade\xc2\xa0\xc2\xbb\xc5\xa0ahovski oskar\xc2\xab._NEWLINE_Kon\xc4\x8dna oblika kipca temelji na kratki zgodbi ruskega pisatelja Nikolaja Leskova iz leta 1873. V tej zgodbi je naslovni lik, Ivan Fljagin, konjski trener in nasilne\xc5\xbe. Ob njegovem rojstvu se je njegova mati zaobljubila, da bo Ivan \xc5\xbeivljenje posvetil cerkvi. Ivan porabi veliko let, da bi se izognil tej usodi, s\xc4\x8dasoma pa se vda v usodo in postane menih, ne iz duhovnih razlogov, ampak zaradi rev\xc5\xa1\xc4\x8dine. _NEWLINE_Med \xc5\xa1ahisti nagrada u\xc5\xbeiva velik ugled.'